ATTERBURY TRUST MEDIAVRYSTELLING

20 Mei 2021

**Die Atterbury Teater: ŉ dekade van kuns**

Op 18 Mei 2011 het die fenomenale Atterbury Teater se deure vir die eerste keer oopgegly en is die verhoog ingewy met die indrukwekkende musiekblyspel *Stuur groete aan Mannetjies Roux*. Al 24 vertonings met ŉ sterbelaaide rolverdeling is uitverkoop en so is ŉ nuwe era in die Suid-Afrikaanse teaterwese ingelui. In die afgelope dekade is meer as 2 881 vertonings, produksies en funksies in die teater aangebied wat herlei kan word na ongeveer 865 671 voete wat oor die teaterdrumpel geloop het. Aan die begin van 2019 is die teater opgegradeer en die aankoop van ŉ splinternuwe Model-C Steinway & Sons-vleuelklavier het die kroon op hierdie opgradering gespan.

Die Atterbury Teater het gestalte gegee aan Atterbury en die Atterbury Trust se toewyding aan die bevordering van die uitvoerende kunste en die ontwikkeling van talent. Dit word allerweë beskou as een van die beste teaters in die land en bied veral aan kunstenaars in Gauteng ŉ ruimte van wêreldgehalte waar musiek, drama en verskeie ander uitvoerende kunste tot vergestalting kan kom. Benewens produksies is dit ook ŉ gewilde gasheer vir konferensies en korporatiewe funksies. Die teater huisves voorts ŉ uitmuntende opname-ateljee met ŉ rits plaaslike én internasionale projekte op die kerfstok.

In retrospek is legio musiekproduksies en verhoogstukke met nasionale en internasionale kunstenaars, skool- en dansproduksies, skoonheids-, musiek- en gimnastiekkompetisies, korporatiewe funksies, gala-aande en aansitetes in die teater aangebied. Daar was selfs al ŉ troue en ŉ albumbekendstelling waar gaste by tafels op die verhoog kon aansit om die teater vanuit ŉ ander perspektief te ervaar.

Tydens die nasionale inperking weens die Covid-19-pandemie, het die teater die digitale sfeer betree in die vorm van 'n televisie- en musiekstudio waar aanlyn konserte opgeneem en uitgesaai is. Die heel eerste konsert was ŉ regstreekse uitsending met meer as 120 000 kykers van regoor die wêreld. Dít was die begin van ŉ droom wat tot 39 aanlyn vertonings in die digitale biblioteek gegroei het. Die teater is nou ook in staat om regstreekse stromingsdienste vir enige funksie te bied.

Die finale vertoning van Nataniel se nuutste vertoning, Butterfly, op Dinsdag 18 Mei 2021, was ‘n gepaste viering van die teater se tiende verjaarsdag. Teatergangers kon ook ‘n nostalgiese video geniet wat enkele hoogtepunte van die afgelope 10 jaar uitgelig het. Geliefde kunstenaars wat gereeld in die teater optree, het ook videoboodskappe van gelukwense gestuur. Die Atterbury Groep se HUB en stigterstrustee van die Atterbury Trust, Louis van der Watt, het in ŉ kort toespraak die teaterpersoneel, kunstenaars en lojale ondersteuners van die Atterbury Teater bedank vir hulle onwrikbare ondersteuning oor die afgelope tien jaar.

Die Atterbury Teater vier hierdie besonderse mylpaal met diep dankbaarheid vir elke kunstenaar, teaterganger en tegnikus wat, te midde van talle uitdagings, aanhou om in die voortbestaan van die kunste in Suid-Afrika te glo en dit ruimhartig te ondersteun.

Navrae:

Jané Roets

[jane@atterburyteater.co.za](mailto:jane@atterburyteater.co.za)

072 510 0711

**ŉ Dekade in syfers (2011-2021)**

***Teater***

Vertonings/Produksies/Funksies 2 881

Voete deur die deur 865 671

***Studio***

 Lewende CD-/DVD-opnames 106

CD-/DVD-produksies 92

e-konserte opgeneem, geredigeer en uitgesaai 39

Radio- en televisie-advertensies 280

Liedjies gemeng 1 030

Albums opgeneem 250

Strykeropnames vir internasionale kliente 15

Klavieropnames vir verskeie CD-produksies 40

DVD- en TV-episodes opgeneem, vertaal, oorgeklank en van subtitels  
voorsien in Frans, Portugees en Mandaryns 180

Minute van filmvertellingoorklanking in Afrikaans, Swahili, Zulu, Amharies

en Chichewa 7 456

Bladsye van die Bybel opgeneem in Shona, Luganda, Asante Twi

en Chichewa 8 200

***Kroeg***

Koeldranke 138 320

Glase wyn 63 397

Biere 111 693

Whiskeys 80 225

Bottels water

**MEDIAKONTAKPERSOON**

Zahn Hulme, zahn@atterbury.co.za, 082 325 9225

Atterbury Trust: Uitvoerende Trustee

[**atterburytrust.org**](https://atterburytrust.org/), [**Facebook**](https://www.facebook.com/AtterburyTrust)**,** [**Instagram**](https://www.instagram.com/atterburytrust/)en[**Twitter**](https://twitter.com/AtterburyTrust)

Vir meer inligting, of om ’n afspraak te maak vir ’n onderhoud, kontak asseblief Mahlatse Bojanyane by 083 453 6668 of e-pos [Mahlatse@marketingconcepts.co.za](mailto:Mahlatse@marketingconcepts.co.za).